FI Euroopan unionin virallinen lehti CE 70/116

(2004/C 70 E/119)

KIRJALLINEN KYSYMYS E-2599/03

esittäjä(t): Camilo Nogueira Román (Verts/ALE) komissiolle

(20. elokuuta 2003)

Aihe: Condadon kuntainliiton (Galicia) kunnallisen urheilukeskuksen rakennushankkeeseen (Proder-ohjelma 1996—1999) sisältyvän Colégio Altamiran jalkapallokentän rakennustöiden tila

Salcedan kunnanvaltuusto (Galicia) vahvisti ja hyväksyi 15. lokakuuta 2001 pitämässään kokouksessa Colégio Altamiran jalkapallokentän rakennustöille myönnettävät määrärahat yhteensä 60 041 euroksi (9 990 000 pesetaa). On kuitenkin niin, että kyseisiä töitä ei ole koskaan toteutettu ja että Salcedan kunta teki tämän päätöksen ennen kyseisen jalkapallokentän rakentamista. Salcedan kunnanvaltuustossa edustettuna olevan poliittisen ryhmittymän, BGN:n, valtuutettu oli jo aikaisemmin vaatinut notaaria laatimaan asiakirjan töiden tilasta. Puolentoista vuoden kuluttua, 21. toukokuuta 2003, sama valtuutettu totesi, että rakennustöitä ei ollut suoritettu loppuun, vaan siihen mennessä oli ainoastaan tehty rakennusalueen tutkimus ja rakennettu sille johtava tie.

Esitettyjen syiden takia on tärkeää, että komission yksiköt tekevät tarvittavat EU:n myöntämiä tukia koskevat tutkimukset, jotta ne ovat kyseisen Proder-hankkeen todellisen tilanteen tasalla ja selvillä sen todellisista kustannuksista sekä rahoituksen lopullisista vaikutuksista.

Aikooko komissio tutkia asianmukaisesti tämän tapauksen? Onko komissio jo maksanut Espanjan ja Galician toimivaltaisille viranomaisille hankkeelle sovitun, yhteisön rahoitusosuutta vastaavan määrärahan? Jos on, onko komissio tietoinen, mihin tarkoitukseen se on lopulta käytetty, kun otetaan huomioon, että tähän päivämäärään mennessä kyseistä määrärahaa ei ole käytetty jalkapallokentän rakentamiseen?

Franz Fischlerin komission puolesta antama vastaus

(24. syyskuuta 2003)

Komissio on ollut yhteydessä Espanjan viranomaisiin, erityisesti Galician autonomisen alueen viranomaisiin, saadakseen parlamentin jäsenen esittämää kysymystä koskevia tietoja.

On huomattava, että rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999 (1) 38 artiklassa säädetään, että ”tukitoimien varainhoidon valvonnasta vastaavat ensisijaisesti jäsenvaltiot”. Jäsenvaltioiden on siis varmistettava, ”että niiden käyttöön saatetut varat käytetään moitteettoman varainhoidon periaatteiden mukaisesti” ja ”todistettava, että komissiolle esitetyt ilmoitukset menoista ovat asianmukaisia”.

Urheilualueen, ja erityisesti jalkapallokentän, rakentaminen Salcedan kunnassa rahoitettiin Galician yhdennetystä toimenpideohjelmasta osana Proder-toimia. Töitä hallinnoi paikallinen toimintaryhmä Mancomunidad del Condado.

Hankkeen kokonaisinvestoinnit ovat 226 029 euroa, josta Euroopan aluekehitysrahaston (EAKR) rahoitusosuus on 63 243 euroa. Jalkapallokentän rakentamiskustannukset ovat 59 500 euroa.

Hanke valmistui lokakuussa 2001, ja toimivaltainen virkamies on hyväksynyt sen.

Lisäksi Xunta de Galicia (Galician aluehallitus) teetti kaksi tarkastuskäyntiä maalis- ja lokakuussa 2002 tarkastaakseen, että tilat ovat käytössä.

Komission saamien tietojen mukaan paikallinen toimintaryhmä sai marraskuussa 2002 hankkeesta vastuussa olevalta insinööriltä raportin, jossa kerrottiin, että jalkapallokenttä tarvitsi korjaustöitä.

Korjaustyöt ovat parhaillaan käynnissä.

Komissio tiedottaa viipymättä parlamentin jäsenelle asian kehityksestä.

(1) EYVL L 161, 26.6.1999.